标题：1038年
历史纪年
公元1038年，北宋宝元元年
通鉴记载
仁宗体天法道极功全德神文圣武睿哲明孝皇帝宝元元年（辽重熙七年）
春，正月，辛丑，辽主如混同江。
癸卯，赵元昊请遣人供佛五台山，乞令使臣引护，并给馆券；从之。元昊实欲窥河东道故也。
同知礼院宋祁上疏曰：“去年火焚兴国寺浮屠，延燔艺祖神御殿，已而盗坏宗庙扣器者再，则神不昭格之意也。自昔灾异之发，远者十数年，近者三四年，随方辄应，类无虚岁。而罪己之问不形于诏书，思患之谋不留于询逮，逾时越月，群下默然。间者但引缁黄，晨斋夕呗，修不经之细祝，塞可惧之大变，人且未信，天胡可欺！臣诚至愚，窃恐销伏之间未得为计也。伏望陛下普诏百执，各贡所怀，留神省阅。”
甲辰，雷。麟、府州及陕西大雨雹。
丙午，以灾异屡见，下诏求直言，限半月内实封进纳。
庚戌，命翰林学士丁度等权知礼部贡举。
乙卯，大理评事、监在京店宅务苏舜钦诣匦通疏曰：“臣闻河东地大震，历旬不止；孟春之初，雷电暴作。臣以为国家阙失，众臣莫敢为陛下言者，唯天丁宁以告陛下。陛下果能霈发明诏，许群臣皆得献言，臣初闻之，踊跃欣忭！旬日间颇有言事者，其间岂无切中时病？而未闻朝廷举行，是亦收虚言而不根实效也。窃见纲纪堕败，政化阙失，其事甚众，不可概举，谨条大者二事以闻。
“一曰正心。心正则神明集而万条理。今民间传陛下比年稍迩俳优，燕乐逾节，赐予过度。燕乐逾节则荡，赐予过度则侈；荡则政事不亲，侈则用度不足。臣窃观国史，见祖宗日视朝，旰昃方罢，犹坐后苑门，有白事者，立得召对，委曲询访，小善必纳。真宗末年不豫，始间日视朝。今陛下春秋鼎盛，实宵衣旰食求治之秋，乃隔日御殿，此政事不亲也。又，府库匮竭，民鲜盖藏，诛敛科率，殆无虚日。三司计度经费，二十倍于祖宗时，此用度不足也。望陛下修己以御人，洗心以鉴物，勤听断，舍燕安，放弃优谐近习之纤人，亲近刚明鲠正之良士，因此灾变，以思永图。
“二曰择贤。夫明主劳于求贤而逸于任使，然盈庭之士，不须尽择，在择一二辅臣及御史谏官而已。昨王随自吏部侍郎、平章事超越十资，复为上相。此乃非常之恩，必待非常之才，而随虚庸邪诌，非辅相器，降麻之后，物论沸腾，故疾缠其身，灾仍于国。又，石中立顷在朝行，以诙谐自任，今处之近辅，物望甚轻，人情所忽，盖近臣多非才者。陛下左右尚如此，天下官吏可知也。且张观为御史中丞，高若讷为司谏，二人者皆登高第，颇以文词进，而温和柔懦，无刚直敢言之气。斯皆执政引置，欲其缄默，不敢举其私，时有所言，则必暗相关说。故御史、谏官之任，臣欲陛下亲择之，不令出执政门下。台谏官既得其人，则近臣不敢为过，乃驭下之策也。
“臣以为陛下身既勤俭，辅弼、台谏又皆得人，则天下何忧不治，灾异何由而生！惟陛下少留意焉！”
丙辰，以灾异，诏转运使、提点刑狱案所部吏以闻。
上封者言：“自变茶法，岁辇京师银绢易刍粟于河北，配扰居民，内虚府库，外困商旅，非便。”丙寅，命权御史中丞张观、侍御史程戡、右司谏韩琦与三司别议之。戡，阳翟人。
直史馆苏绅上疏曰：“星之丽天，犹万国之附王者。下之畔上，故星亦畔天。今大异若此，得非任事之臣逾常分乎？朝廷事无大小，委之政府，至于黜陟之柄，亦或得专。夫大臣平日宜辨论官才，使陛下周知在位之能否，及有除拟，可以随才任用，使进擢之人知恩出于上，则威福不外分也。今则不然，每一官阙，但阅其履历，附以比例，而陛下无复有所更。故竞进之徒，趋走权门，经营捷径，恩命未出于上，而请托已行于下矣。祖宗时擢用要官，惟才是用，臣下莫得先知，故被擢之人，咸思自厉。此无它，讲求有素而大权不在于下也。雷者，天之号令，今方春而雷，天其或者欲陛下出号令以震动天下，宜及于早，而矫臣下舒缓之咎。凡朝廷事，无巨细，无内外，取其先急者，悉关圣虑而振肃之，不可缓也。夫星变既有下畔上之象，地震又有阴侵阳之证，天意恐陛下未悟也，更以震雷警之，欲陛下先事为备，则患祸消而福祥至矣。”
直史馆叶清臣上疏曰：“陛下临朝渊默，垂拱仰成，事无大小，有议皆可。使辅相之臣竭忠无私，皆如萧、曹、房、杜则可；一有不及，才或非伦，则误陛下事多矣。今有一人进擢，则曰宰相某之亲旧也；一人罢黜，则曰宰相某之嫌隙也。由是天下嚣然，不曰自陛下出而曰由宰相得，非臣阴之盛而易天地之序者乎？京房曰：‘臣事虽正，专必震。’彼正而专犹且震，况专而不正，安得不溃阴阳之气而致天地之变乎！此地震之所由至也。臣愿陛下用天之高明刚健，法太祖之英武肃果，太宗之神睿聪察，先皇帝之精勤明哲，然后官人以材如周文，以法绳下如汉宣，招谏迁善如唐文皇。若此，何惧后患之不消，福庆之不臻哉！”
校书郎张方平上七事：一曰密机事，二曰用威断，三曰广言路，四曰重图任，五曰正有司，六曰信命令，七曰示戒惧。御史中丞张观亦言：“承平日久，政宽法慢，用度渐侈，风俗渐薄，以致灾异。”因上四事：一曰知人，二曰严禁：三曰尚质，四曰节用。
除并、代、忻州压死民家去年秋粮。
二月，戊辰朔，诏：“天下贡举人，自今止令逐州解头入见。”时举人群见，进止多不如仪，而民有侯化隆、高惟志者，又辄阑入殿庭献封事，故有是诏。
庚午，诏自今日御前殿视事，用苏舜钦之言也。
甲戌，赐郓州学田五顷。
右司谏韩琦上疏言：“宰臣王随，登庸以来，众望不协，差除任性，褊躁伤体。庙堂之上，不闻长材远略，仰益盛化，徒有延纳僧道，信奉巫祝之癖，贻诮中外。而自宿疚之作，几涉周星，安卧私家，备礼求退。方天地有大灾变，陛下责躬问道之际，曾未入见，而扶疾于中书视事，引擢亲旧，怡然自居。暨物议沸腾，则简其拜礼，勉强入见，面求假告，都无省愧之心，固宠慢上，寡识不恭久咎，自古无有。次则陈尧佐男述古，监左藏库，官不成资，未经三司保奏，而引界满酬奖之条，擢任三门白波发运使，参知政事韩亿，初乞男综不以资叙回授兄纲，将朝廷要职从便退换，如己家之物，紊乱纲纪，举朝非笑。此二事，陛下若忽而小人，因循不问，彼必愈任威福，公行不善，更无畏矣。又，石中立本以艺文进，不能少有建明，但滑稽谈笑之誉，为人所称；处翰墨之司，固当其职，若参决大政，诚非所长。况复仍岁以来，灾异间作，则燮理之任，正当其责。而使陛下引咎求言，继日临朝，遍责剌牧长吏各修其职，独政府之臣皆以为过不在己，泰然自处于皋、夔、稷、契之右。臣僚欲广陛下之德，已颁前诏于天下，而罢立期限，则皆仰而不从，盖臣事专而君道之弱明应矣。伏望出臣此疏，明示中书，委御史台于朝堂集百官会议，正其是非，以塞群议。”帝嘉纳之。
乙亥，辽主自春州驻东川。
丁丑，高丽遣使贡于辽。
壬午，辽主幸五坊阅鹰鹘。
辽以翰林都林牙萧罕嘉努兼修国史，仍诏谕之曰：“文章之职，国之光华，非才不用。以卿文学，为时大儒，是用授卿以翰林之职。朕之起居，悉以实录。”自是日见亲信，罕嘉努知无不言，虽谐谑不忘规讽。
甲午安化蛮寇宜、融州。
三月，戊戌朔，宰臣王随罢为彰信节度使、同平章事，陈尧佐罢为淮康节度使、同平章事、判郑州，韩亿罢为户部侍郎，石中立罢为户部侍郎、资政殿学士。
初，吕夷简罢，密荐随与尧佐二人为相，其意引援非才，居己下者用之，觊它日帝或见思而复相己。及随与尧佐、亿、中立等议政，数忿争于中书。随寻属疾在告，诏五日一朝，日赴中书视事，而尧佐复年高，事多不举，时有“中书翻为养病坊”之语。会灾异仍见，琦论随等疏凡十上，尧佐亦先自援汉故事求策免，于是四人者俱罢。
以判河南府张士逊为门下侍郎兼兵部尚书、平章事，户部侍郎、同知枢密院事章得象以本官平章事，同知枢密院事王鬷、权知开封府李若谷并参知政事，权三司使王博文、知永兴军陈执中并同知枢密院事。
初，韩琦数言执政非才，帝未即听。琦又言曰：“岂陛下择辅弼未得其人故邪？若杜衍、宋道辅、胥偃、宋郊、范仲淹，众以为忠正之臣，可备进擢。不然，尝所用者王曾、吕夷简、蔡齐、宋绶，亦人所属望，何不图任也？”帝惟听琦罢王随等，更命士逊及得象为相。士逊犹以东宫旧恩，或言又夷简密荐之。得象入谢，帝谓曰：“往者太后临朝，群臣邪正，朕皆默识；惟卿清忠无所附，且未尝有干请，今日用卿，由此也。”
以知应天府夏辣为三司使，知制诰宋郊为翰林学士。帝初欲用郊同知枢密院事，中书言故事无自知制诰除执政者，乃先召入翰林。左右知帝遇郊厚，行且大任矣。学士李淑害其庞，欲以奇中之，言于帝曰：“宋，受命之号也。郊，交也。合姓名言之为不祥。”帝弗为意。它日，以谕郊，因改名痒。
辽主幸皇太弟重元行帐。
己亥，发邵、澧、潭三州驻泊兵讨安化蛮。
壬寅，辽主如蒲河淀。
辛亥，夏国遣使贡于辽。
甲寅，御崇政殿，试礼部奏名进士，乙卯，试诸科。丙辰，试特奏名。旋赐进士、诸科及第、出身七百二十四人，其特奏名被恩赐者又九百八十四人。琼林宴，初赐《大学篇》。
先是，帝以开封所解锁厅进士陈博古等，嘲谤籍籍，密诏博古及韩亿子孙四人并两家门下士范镇试卷皆勿考。镇，成都眉山人。考官奏镇静实有文，非附两家之势而得者，乃听考而降其等级。镇，礼部奏名为第一。故事，礼部第一人赐第，未有第二甲者，虽近下犹申之，吴育、欧阳修殿庭唱第过三人，亦抗声自陈。镇独默然，至第七十九人，乃出拜，退就列，无一言，众以是称之。礼部第一人在第二甲自镇始。初。薛奎知益州，还朝，与镇俱。或问奎入蜀所得，奎曰：“得一伟人，当以文学名世也。”
辽主录囚。
夏，四月，庚午，诏：“天下毋得连用真宗皇帝籓邸旧名。”
癸酉，给事中、同知枢密事王博文卒。始，博文为三司使，言于帝曰：“臣且死，不得复望两府之门。”因泣下。帝怜之。后数日，与陈执中并命。位枢密凡三十六日。讣至，趣驾临奠，赠吏部侍郎。博文以吏事进，政务平恕，尝语诸子曰：“吾平生决罪，至流刑，未尝不阴择善水土处。汝曹志之。”然治曹汭狱，希庄献旨，纵罗崇勋傅致其罪，议者少之。
乙亥，以权御史中丞张观同知枢密院事。
帝初谕中书，候两府阙官则用宋庠。及王博文卒，中书以庠名进，帝曰：“观，先朝状元，合先用。”盖谮者之说已行也。
赐河南府嵩阳书院田十顷。
己卯，辽主猎白马埚。甲申，射兔新淀井，旋猎于金山。
壬辰，除宜、融州夏税。
乙未，诏：“自今试举人，非国子监见行经书，毋得出题。”从翰林侍读学士李淑请也。
五月，乙巳，录囚。
六月，乙亥，辽主御清凉殿试进士，赐邢彭年以下五十五人第。
戊寅，罢天下举念书童子。
帝留意农事，每以水旱为忧。甲申，诏天下诸州每旬上雨雪状，着为令。
戊子，权知司天少监杨惟德等言：“来岁己卯闰十二月，则庚辰岁正月朔日当食，请移闰于庚辰岁，则日食在前正月之晦。”帝曰：“闰所以正天时而授民事，其可曲避乎？”不许。
秋，七月，甲辰，辽主录囚。
己巳，准布部长朝于辽。
戊申，辽主如黑岭。
癸丑，赐襄州学田五顷。
丙辰，群臣表上尊号曰宝元体天法道钦文聪武圣神英睿孝德，帝不许。群臣五上表，帝谓宰相张士逊曰：“唐穆宗云：‘强我懿号，不若使我为有道之君；加我虚尊，不若处我于无过之地。’朕每爱斯言。”士逊请不已，乃诏削“英睿”二字而受之。
右司谏韩琦言：“李照所造乐不合古法，今亲祀南郊，不可以荐，请复用太常旧乐。”诏宋绶、晏殊同两制详定以闻。绶等言“新乐比旧乐下三律，众论以为无所考据，愿如琦请。”诏从之。
壬戌，御崇政殿，策试贤良方正能直言极谏着作佐郎信都田况、大理评事张方平、茂才异等丹阳邵亢。况所对入第四等，方平四等次，亢与宰相张士逊连姻，报罢。
癸亥，策试武举人。八月，丙寅，试武举人骑射。
丁卯，复置淮南、江、浙、荆湖制置发运使。
镇国军节度使、驸马都尉李遵勖属疾，奏请纳禄，援唐韦嗣立故事求山林号，诏不许。
遵勖?昷藉力学，王旦器之。天圣末，尝奏事殿中，帝起更衣，庄献屏左右问：“比来外人有何言？”遵勖唯唯。太后固问，遵勖曰：“臣无它闻，但议者谓天子既冠，太后宜还政。”太后曰：“我非恋此，帝年少，内侍多，尚恐未能制之耳。”遵勖寻卒，赠中书令，谥和文。
九月，乙未，出左藏库锦绮绫罗一百万，下陕西路市籴军储。
丁未，辽主驻平淀。
己酉，鄜延路钤辖司言：“赵元昊从父山遇遣人来约降。”诏勿受。初，元昊悉会诸豪，刺臂血和酒置髑髅中，共饮之，约先攻鹿阝延，自靖德、塞门、赤城路三道并入；酋豪有谏者，辄杀之。山遇数止元昊，不听，畏诛，遂挈妻子来降，时已被诏，知延州郭劝与钤辖河阳李渭遣山遇还，山遇不可，即命监押韩周执山遇等送元昊，集骑射而杀之。时元昊自称乌珠已数年矣。元昊既杀山遇，遂谋僭号。
丁巳，进封齐国永寿保圣夫人许氏为魏国夫人。
冬，十月，甲子朔，辽主度辽河，旋驻白马淀。
丙寅，诏戒百官朋党。初，吕夷简逐范仲淹等，既逾年，夷简亦罢相，由是朋党之论兴。士大夫为仲淹言者不已，于是内降答刂子曰：“向贬范仲淹，盖以密请建立皇太弟侄，非但诋毁大臣。今中外臣僚屡有称荐仲淹者，事涉朋党，宜戒谕之。”故复下此诏。
参知政事李若谷建言：“近岁风俗恶薄，专以朋党污善良。盖君子小人各有类，今一以朋党目之，恐正臣无以自立。”帝然其言。
盐铁副使、工部郎中司马池、岁满当迁，中书进名，帝曰：“是固辞谏官者。”遂命为天章阁待制，知河中府。
辛未，以左千牛卫将军宗实为左领军卫将军。
壬申，辽录囚。
甲戌，赵元昊筑坛受册，僭号大夏始文英武兴法建礼仁孝皇帝，改大庆二年为天授礼法延祚元年。追谥其祖继迁曰神武皇帝，庙号太祖；父德明曰光圣皇帝，庙号太宗。遣使奉表以僭号来告。
十一月，甲辰，诏广西路钤辖司趣宜、融州进兵讨安化蛮。初，官军与蛮战，为蛮所败，钤辖张怀志等六人皆死。帝命洛苑使冯伸己知桂州兼广西钤辖。伸己道江陵，未至，于是遣中使谕伸己速行。伸己日夜疾驰至宜州，缮器甲，训队伍，募民发丁壮，转粮饷，由三路以进。伸己临军，单骑出陈，语酋豪曰：“朝廷抚汝曹甚厚，何乃自取灭亡！汝听我言则生，不然，无噍类矣！”众蛮仰泣罗拜，曰：“不图今日复见冯公也！”先是大中祥符末及天圣间，伸己尝再知宜州，蛮颇服其威信，故云。明日，蛮渠顶投兵械万计，率众降军门，广西遂安。伸己，拯从子也。
乙巳，诏：“宜、融州民尝从军役者，免今夏税，运粮者免其半。”
戊申，朝享景灵宫。己酉，享太庙、奉慈庙。庚戌，祀天地于圜丘，大赦，改元。百官上尊号。
戊午，郓州言资政殿大学士、左仆射王曾卒。辍视朝二日，赠侍中，谥文正。曾姿质端厚，眉目如刻画，入朝，进止有常处。平居寡言，自奉廉约，人莫干以私。前后辅政十年，其所进退士，人莫有知者。范仲淹尝以问曾，曾曰：“夫执政者恩欲归己，怨使谁当？”仲淹服其言。先是有大星坠其寝，左右惊白之，曾曰：“后一月当知。”及期，曾果卒。皇佑中，帝为篆其墓碑曰：“旌贤之碑”，后又改其乡曰旌贤。大臣碑得赐篆自曾始。
十二月，癸亥朔，封宰臣张士逊为郢国公。加恩百官。
甲子，京师地震。
辽召善击鞠者数十人于东京，令与近臣角胜，辽主临观之。己巳，以皇太弟重元判北南院枢密使事，北府宰相萨巴仍兼知东京留守事。命宰臣张俭守司空，宰臣韩绍芳加侍中，以特里衮耶律玛陆为北院宣徽使，以耶律喜逊为南府宰相。
鄜延路都钤辖司言赵元昊反。辛未，徙环庆路副部署刘平为鄜延路副都部署。癸酉，命三司使夏辣为奉宁节度使、知永兴军，知河南府范雍为振武节度使、知延州。
甲戌，召龙图阁直学士、知兖州孔道辅为御史中丞。
诏：“陕西、河东沿边旧与元昊界互市处，皆禁绝之。”
丁丑，诏：“有能捕元昊所遣刺探事者，赏钱十万。”
乙酉，诏：“三司岁给嘉勒斯赉绫绢千匹、片茶千斤、散茶千五百斤。”
丁亥，辽主录囚，非故杀者减科。南面侍御壮古哩诈取女真贡物，罪应死，以其有吏能，黥而流之。
加嘉勒斯赉保顺军节度使、邈川大首领。自西凉为李继迁所陷，巴勒结旧部往往归嘉勒斯赉，回纥降者复数万。嘉勒斯赉居青唐，西有临谷城，通青海、高昌诸国，南人皆趋之以贸易，由是富强。朝廷欲使背击元昊以披其势，因授节钺焉。
历史大事
宋祁等上书官事
宋朝政治、经济、军事等各方面弊端百出，引起了一大批忧国忧民的士大夫的强烈不满。宝元元年（1038）正月，这些志士仁人频频上书宋仁宗皇帝，要求改变目前的局面，宋祁、韩琦、苏舜钦、叶清臣、张方平、张观等人就是这些士大夫的典型代表，他们纷纷发表自己的意见，抨击时政，要求朝廷改弦更张。同时他们在河东地震这一天灾人祸上大作文章，认为宋朝政治的黑暗触怒了上帝，主宰人间万物的"天"才降灾于民，以警告当权的统治者。这些人是北宋中叶政治改革的先驱。
王曾卒
宝元元年（1038）十一月，宰相王曾卒。宋仁宗为此两天不视朝政以示哀悼。王曾担任宰相期间，沉默寡言，为官清正廉洁，因而他得到当时人民和士大夫的普遍爱戴和拥护。宋仁宗皇祐年间，也就是王曾死后十余年，宋仁宗亲自为王曾的墓碑篆刻“旌贤之碑”四个大字，并将王曾的出生地改为“旌贤乡”。宋仁宗亲自刻字赐给大臣就是从王曾开始的，传为当时佳话。
元昊诛山遇
元昊曾多次派间谍前往宋朝边境探听虚实。夏天授礼法延祚元年（1038）七月，元昊下决心要攻占鄜延路，但他的部下各部族首领意见不统一，因而元昊不敢贸然行动。自从元昊派人去五台山（今山西五台境）供佛回到西夏后，了解到宋朝河东地区防备甚严，于是元昊召集所属各部族酋长在贺兰山聚会，与他们共定誓约：联合起来，先进攻宋朝的鄜延路，从德靖（今陕西志丹西北）、塞门（今陕西子长西北）、赤城（今甘肃省庆阳南）三个地方同时入侵宋朝。元昊还在这次酒会上宣布：如果有人敢来劝谏他不要侵略宋朝，定斩不饶。元昊的叔父山遇名叫惟亮，当时他与弟弟惟水分别掌管左、右厢军队，元昊多次想进攻宋朝，都被山遇阻止。这次山遇知道元昊决心已定，不可能再作劝谏了。同时，元昊也很反感山遇在这个问题上不服从自己，于是他对山遇的另一个弟弟惟序说：你告发你哥哥山遇谋反，就把山遇的一切官爵都给你，否则，你们将有灭族的危险。惟序将元昊的话如实地转告了山遇，山遇走投无路，只好投奔宋朝。山遇带着他的妻子、儿女、亲戚二十余人和一些珍宝、良马投降宋朝，同年九月到达宋朝保安军（今陕西志丹）。知保安军朱吉将这一情况汇报给延州（今陕西延安）知州郭劝，郭劝与延州钤辖李渭讨论此事，他们认为山遇是诈降，于是下令将山遇逮捕起来，然后命令延州监押韩周派兵将山遇一家护送到夏州（今内蒙古乌审旗南），山遇等人被押解到宥州（今陕西横山西北）后，元昊担心山遇引来宋朝大军，他亲自率军到达宥州，准备与宋军开战，结果宋军除了护送人员外，并无大军尾随于后，于是元昊下令诛杀山遇及其投奔宋朝的其他人员。
宋诏戒百官朋党
景祐三年（1036），范仲淹等被指控为朋党，相继被贬出京城。一年以后，宰相吕夷简由于与另一宰相王曾明争暗斗，亦被罢黜。于是兴起了朋党之论，当时一些士大夫为范仲淹等人鸣不平，屡屡上书皇帝。宝元元年（1038）十月，宋仁宗下诏禁止这种现象，宋仁宗的诏书说范仲淹等人被贬并非诋毁宰相吕夷简，而是涉及拥立太子之事，从今以后，朝廷内外官僚凡上书论及范仲淹被贬一事者一律按朋党论处。从此以后，朋党之论才渐渐平息。